## Sanitat publica les llistes provisionals de la borsa d’ocupació temporal per a institucions sanitàries

*** Les persones interessades disposen d’un termini de 10 dies per a presentar al·legacions
* Com a novetat, en esta edició, en el barem de les categories A1 i A2 estatutàries sanitàries es valoren determinades titulacions relacionades amb la categoria/especialitat, entre d’altres**

La Conselleria de Sanitat ha publicat, en la seua pàgina web, les llistes provisionals de l’edició 2024 de la borsa d’ocupació temporal per a institucions sanitàries, que va ser convocada mitjançant la Resolució de 20 de desembre de 2023, de la directora general de Personal de la Conselleria de Sanitat. D’esta manera, les persones interessades compten amb un termini de deu dies per a formular al·legacions.

En esta edició es va establir el 31 de desembre de 2024 com a data límit per a inscriure’s en la borsa o per a fer alguna modificació de categories o departaments en el cas de les persones que ja constaven inscrites.

Així mateix, quant a la baremació, la data límit establida per a l’obtenció de requisits i mèrits establida era el 30 de setembre de 2024. Per tant, els mèrits obtinguts després d’eixa data no s’han puntuat en el barem.

D’altra banda, en esta edició s’han incorporat les notes d’oposició de la categoria d’administratiu/iva, derivat de les ofertes d’ocupació pública 2017 i 2018 en què la fase d’oposició ja ha finalitzat. Este concurs oposició era únicament per a la promoció interna de personal estatutari titular, amb destinació definitiva o en reingrés provisional, o amb reserva de lloc, de llocs del grup C2, auxiliar administratiu/iva de la funció administrativa.

A més, com a novetat, en el barem de les categories A1 i A2 estatutàries sanitàries, de conformitat amb el nou Decret 76/2024, de 2 de juliol, del Consell, de regulació del procediment de selecció de personal temporal estatutari sanitari dels subgrups de classificació A1 i A2 dependent de la Conselleria de Sanitat, s’han valorat, entre d’altres, els títols oficials universitaris en aspectes relacionats amb la categoria o l’especialitat (doctorats i màsters), títols propis universitaris sobre matèries relacionades amb l’especialitat i la formació en idiomes comunitaris.

S’ha habilitat en la [pàgina web de la Conselleria de Sanitat](https://www.san.gva.es/ca/web/recursos-humans/listas-empleo-temporal) un apartat amb tota la informació relativa a les llistes provisionals, que inclou, com a novetat, un document de preguntes freqüents per a donar resposta a les consultes més habituals de les persones candidates.

Fecha: 23/04/2025